B4-1027, 1028, 1029, 1030, 1031 ja 1032/97

Päätöslauselma lainsäädäntöohjelman ja muiden toimien täytäntöönpanosta vuonna 1997 sekä komission työohjelmasta vuodelle 1998

Euroopan parlamentti, joka

- ottaa huomioon Euroopan parlamentin, neuvoston ja komission 25. lokakuuta 1993 tekemän toimielinten välisen sopimuksen demokratiasta, avoimuudesta ja toissijaisuusperiaatteesta ((EYVL C 329, 6.12.1993, s. 132.)), jossa käsitellään unionin toimielinten päätöksenteon avoimuutta,

- ottaa huomioon Euroopan parlamentin ja komission 15. maaliskuuta 1995 hyväksymät käyttäytymissäännöt ((EYVL C 89, 10.4.1995, s. 69.)),

- ottaa huomioon komission kertomuksen työohjelman toteuttamisesta vuonna 1997 (SEC(97)1854),

- ottaa huomioon komission vuoden 1998 työohjelman (KOM(97)0517) ja uudet lainsäädäntöaloitteet (SEC(97)1852),

- ottaa huomioon komission puheenjohtajan Santerin 22. lokakuuta 1997 antaman julkilausuman ja siitä käydyn keskustelun sekä asiasta 22. lokakuuta ja 17. joulukuuta 1997 käydyn keskustelun,

A. katsoo, että vuotuinen lainsäädäntöohjelma on toimielinten välinen väline, joka on välttämätön unionin toimien suunnittelemiseksi ja koordinoimiseksi avoimesti ja tehokkaasti ja toissijaisuusperiaatetta noudattaen, ja katsoo, että neuvoston on välttämättä osallistuttava siihen,

B. muistuttaa, että lainsäädäntöohjelma on toimielinten välinen ohjelma, jonka arvioinnissa on otettava huomioon asianomaisten toimielinten määrittelemät painopistealueet,

I. Uusi sysäys toimielinten väliselle lainsäädäntöohjelmaan liittyvälle yhteistyölle

1. Pahoittelee, että vuoden 1997 ohjelmasta, kuten myös vuoden 1996 ohjelmasta, on toteutettu vain osa ja että parlamentti on vastaanottanut marraskuun loppuun mennessä ainoastaan seitsemän ehdotusta komission vuoden 1997 ohjelmassaan lupaamista 16 uudesta lainsäädäntöehdotuksesta; korostaa sitä, että vuoden 1997 ohjelman arviointi jää pinnalliseksi, koska komissio ei ole todellisuudessa tehnyt siinä ilmoittamiaan ehdotuksia eikä siten ole voinut esittää niitä; odottaa yksityiskohtaisia perusteluja syiksi, joiden vuoksi vuonna 1997 ilmoitettuja mutta toistaiseksi esittämättömiä lainsäädäntöehdotuksia ei ole sisällytetty edes vuoden 1998 lainsäädäntöohjelmaan (mm. suurin osa yhtenäismarkkinoiden toimintasuunnitelmassa esitetyistä lainsäädäntöehdotuksista); toteaa lisäksi, että Euroopan parlamentin käsiteltäväksi on saatettu 40 menettelyä ja 14 strategista asiakirjaa, joita ei ollut mainittu vuoden 1997 eikä vuoden 1996 lainsäädäntöohjelmassa,

2. Pitää valitettavana sitä, että neuvostossa on kesken 197 sellaisen asian käsittely, joihin odotetaan lopullista päätöstä, ja 88 sellaisen asian käsittely, joihin odotetaan yhteistä kantaa, ja että parlamentille ei kaikissa tapauksissa ole ilmoitettu asian käsittelyn keskeyttämisen syitä ja että komissio ei ole käyttänyt aloiteoikeuttaan näiden asioiden käsittelyn uudelleen aloittamiseksi;

3. Pyytää jälleen, että luetteloon kaikista vuodelle 1998 suunnitelluista toimista sisällytettäisiin ehdotusten oikeudelliset perustat, niiden esittämisen aikataulu ja muut toimielinten välisen työn koordinoinnin kannalta hyödylliset tiedot; pyytää kuitenkin, että avoimuuden vuoksi uudet lainsäädäntöaloitteet sekä olemassa olevaan lainsäädäntöön tehtävät muutokset tai tekniset tarkistukset jätetään parlamentille samanaikaisesti ja että muutoksille ja tarkistuksille annetaan komission virallisen asiakirjan status;

4. Pyytää komissiota laatimaan luettelon lainsäädäntöehdotuksista, joiden käsittely on tällä hetkellä kesken neuvostossa, ja ilmoittamaan siinä ne ehdotukset, jotka olisi peruttava ja ne, jotka olisi korvattava uusilla ehdotuksilla; pyytää, että komissio peruuttaa ehdotuksia ainoastaan parlamentin suostumuksella ja että parlamentille ilmoitetaan peruuttamisaikeesta jokaisessa tapauksessa virallisesti; korostaa tässä yhteydessä sitä, että useat parlamentin valiokunnat ovat antaneet komissiolle tietoa peruutettavista tai korvattavista ehdotuksista;

5. Panee merkille komission esittämien strategisten asiakirjojen entistä suuremman määrän (tiedonannot, vihreät kirjat jne.), joka on kasvanut vuoden 1990 yhdeksästä 104:ään vuonna 1996; toteaa myös, että se on vuoden 1997 ensimmäisellä puoliskolla saanut jo 57 tällaista asiakirjaa; on huolestunut siitä, että strategiset asiakirjat ovat tasoltaan liian yleisiä, ne eivät ole riittävän tuloshakuisia ja johtavat harvoin lainsäädäntöehdotuksiin; ei periaatteessa voi hyväksyä jo esitettyjen lainsäädäntöehdotusten vetämistä pois ja niiden korvaamista strategisilla asiakirjoilla;

6. Pyytää komissiota ennakoimaan Amsterdamin sopimuksen voimaantuloa ja ryhtymään tarpeellisiin toimiin varmistaakseen, että uudistuksia voidaan soveltaa heti ratifioinnin tapahduttua; odottaa tässä yhteydessä erityisesti 13. heinäkuuta 1987 tehdyn komitologiapäätöksen tarkistamista koskevaa ehdotusta, jonka puheenjohtaja Santer ilmoitti tehtävän kesäkuun alussa 1998 ja joka koskee kesken olevien menettelyjen oikeudellisen perustan muuttamista, jonka on tapahduttava hyvissä ajoin, jotta parlamentti voi muodostaa tätä koskevan kantansa ennen Amsterdamin sopimuksen voimaantuloa, ja EY:n perustamissopimuksen 191 a artiklan mukaista asiakirjojen julkisuutta koskevaa ehdotusta, johon myös lainsäädäntötoimien ja täytäntöönpanotoimien välisten rajalinjojen selventämisen täytyy sisältyä;

7. Pitää huolestuttavana sitä, että suuri osa komission kodifiointiehdotuksista ei johda tuloksiin, ja suosittaa komissiolle, että se toteuttaa yksityiskohtaisen ja määrällisen arvioinnin kodifioinnista ja yksinkertaistamisesta;

8. Pyytää SLIM-aloitteen laajentamista muille aloille, kuten ympäristö, siirtotyöläisten vapaa liikkuvuus ja sosiaaliturva, työturvallisuus- ja terveys sekä julkiset hankinnat;

9. Huomauttaa, että komission on ryhdyttävä toimenpiteisiin parlamentin sille EY:n perustamissopimuksen 138 b artiklan mukaisesti osoittamien lainsäädäntöehdotuksiin liittyvien pyyntöjen johdosta ja kehottaa komissiota esittämään mahdollisimman pian ehdotuksia sille 4. toukokuuta 1994 annetussa päätöslauselmassa hotellien paloturvallisuudesta ((EYVL C 205, 25.7.1994, s. 163.)), 20. huhtikuuta 1994 annetussa päätöslauselmassa ympäristövahinkojen ehkäisemisestä ja korjaamisesta ((EYVL C 128, 9.5.1994, s. 165.)), 17. huhtikuuta 1996 annetussa päätöslauselmassa eurooppalaisesta terveyskortista ((EYVL C 141, 13.5.1996, s. 104.)) ja 30. tammikuuta 1997 annetussa päätöslauselmassa Euroopan unionin metsästrategiasta ((EYVL C 55, 24.2.1997, s. 22.)) esitettyjen pyyntöjen johdosta;

10. Toteaa yhteenvetona, että toimielinten välinen yhteistyö lainsäädännön suunnittelussa kärsii vakavista toimintahäiriöistä ja että aloiteoikeuden omaava komissio ei kunnioita omia sitoumuksiaan; ehdottaa, että vastedes lainsäädäntöohjelman täytäntöönpano arvioidaan säännöllisesti kirjallisen asiakirjan perusteella kokouksissa, johon osallistuu komission, neuvoston ja Euroopan parlamentin edustajia;

II. Vuoden 1998 työohjelma

11. Määrittelee ensisijaiset poliittiset painopistealueensa ja pyytää lainsäädäntöohjelman soveltamista ja laajentamista siten, että siihen sisällytetään jäljempänä mainitut toimenpiteet;

12. Odottaa komission jäsen Orejan 19. marraskuuta 1997 antaman julkilausuman perusteella, että komissio antaa perustamissopimusten laajaa uudistamista koskevia ehdotuksia sisältävän kertomuksen tarkoituksenmukaisena ajankohtana eli ennen Eurooppa-neuvoston kokoontumista joulukuussa 1998;

13. Pitää valitettavana, että komission ilmoittamaa sitoutumista valtavirtaperiaatteeseen ei ole avoimesti toistettu vuotta 1998 koskevissa yleisissä politiikan ensisijaisissa tavoitteissa;

Työllisyys, kasvu, koheesion lujittaminen ja EMU

14. Vahvistaa, että työttömyyden vastainen taistelu on kaikkein tärkein poliittinen tavoite; pyytää, että Amsterdamin sopimukseen sisältyviä taloudellisten linjausten vahvistamista ja työllisyyttä koskevia menettelyjä sovelletaan rinnakkain makrotaloudellisten ja rakenteellisten toimenpiteiden paremman yhteensovittamisen varmistamiseksi; hyväksyy työllisyyttä koskevat päälinjaukset sellaisina, kuin Luxemburgissa 20. ja 21. marraskuuta 1997 kokoontunut ylimääräinen Eurooppa-neuvosto ne hyväksyi;

15. Pyytää komissiota ja neuvostoa pääsemään sopimukseen Euroopan parlamentin kanssa oikeudellista perustaa koskevasta ongelmasta talousarviomenettelyn yhteydessä ja erityisesti eurooppalaisen työllisyysaloitteen kaikkien osatekijöiden suhteen;

16. Kehottaa komissiota esittämään tarkistettuja ehdotuksia, joiden tarkoituksena on taistella sosiaalista syrjäytymistä vastaan Amsterdamin sopimuksen antaman uuden oikeudellisen perustan valossa; rohkaisee komissiota löytämään oikeudellisen ratkaisun vanhusten ja vammaisten sisällyttämiseksi siihen tällä uudella oikeudellisella perustalla;

17. Pahoittelee, että vuoden 1998 työohjelmassa ei ole viitattu kauan odotettuun lainsäädäntöehdotukseen, joka koskee eronneen tai erillään asuvan naisen oikeutta päästä osalliseksi entisen aviomiehensä eläke-eduista;

18. Pahoittelee, että vuoden 1998 työohjelmassa ei ole viitattu kauan odotettuun ehdotukseen, jolla tarkistetaan neuvoston direktiiviä 86/613/ETY miesten ja naisten tasa-arvoisen kohtelun periaatteen soveltamisesta itsenäisiin ammatinharjoittajiin;

19. Kehottaa komissiota esittämään direktiiviehdotuksen seksuaalisesta häirinnästä työpaikalla, jolleivät työmarkkinaosapuolet pääse asiasta sopimukseen sosiaalisen pöytäkirjan puitteissa;

20. Pyytää komissiota luomaan säädöksiä ei-tyypillisiä työmuotoja koskevan syrjinnän poistamiseksi asteittain;

21. Kehottaa neuvostoa ja komissiota täytäntöönpanemaan kaikki Veilin ryhmän työntekijöiden liikkuvuutta koskevan kertomuksen sisältämät suositukset;

22. Katsoo, että vuotuisen taloudellisen kertomuksen ja laajojen taloudellisten suuntaviivojen rakennetta ja muotoa on muutettava, jotta ne muodostuvat tehokkaiksi jäsenvaltioiden taloudellisten toimien koordinoinnin välineiksi; kehottaa komissiota laatimaan ehdotuksia sekundaarilainsäädännöksi, joka perustuu perustamissopimuksen 103 artiklan 5 kohtaan, ja jonka tarkoituksena on vahvistaa parlamentin roolia toimien koordinointiprosessissa;

23. Muistuttaa komissiota sen sitoutumisesta, jonka mukaan se antaa Euroopan parlamentille suurimmat mahdolliset vaikutusmahdollisuudet käsiteltäessä rakennerahastojen uudistusta, joka Agenda 2000 -tiedonannon mukaan alkaa maaliskuussa 1998, liittymistä edeltävät välineet mukaan lukien;

24. Tukee komission suunnitelmia antaa direktiiviehdotus säästöjen suorasta verotuksesta; korostaa sitä, että menettelysääntöjä on pidettävä vasta ensimmäisenä askeleena kohti yritysverotuksen yhdenmukaistamista; tukee työllistämistä edistävää verotusta, erityisesti siirtymistä työn verottamisesta muiden veropohjien suuntaan; kehottaa tässä yhteydessä ottamaan käyttöön erityisen arvonlisäveron niiden työvoimavaltaisten palvelujen osalta, jotka eivät kohtaa rajan takaa tulevaa kilpailua;

25. Kehottaa komissiota käyttämään kaikkia tarpeellisia keinoja - tarpeen mukaan myös uusia lainsäädäntöehdotuksia - sen varmistamiseksi, että kuluttajia suojellaan yhtenäisvaluuttaan siirryttäessä;

26. Pitää valitettavana sitä, että uutta omien resurssien järjestelmää koskevaa ehdotusta ei ole tehty;

27. Pyytää ehdotuksia, joilla edistetään yhteisön taloudellisten etujen puolustamista koskevan oikeudellisen yhteistyön parantamista;

28. Pyytää komissiota esittämään ehdotuksen, jolla petostenvastaisen toiminnan koordinointiyksikölle (UCLAF) annetaan täysi itsenäisyys toimielinten välisen sopimuksen perusteella;

Maatalous, kalastustalous, ympäristö, liikenne, tutkimus ja energia

29. Kehottaa komissiota esittämään kaikki Agenda 2000 -tiedonannossa hahmotellut yhteisten markkinajärjestelyjen uudistukset ja varmistamaan yhdenmukaisen lähestymistavan kaikkien alojen osalta, Välimeren alueen tuotteet mukaan lukien; muistuttaa mieliin, että koheesiota sekä maataloustuotteiden laatua ja turvallisuutta sekä ympäristönäkökohtien parempaa sisällyttämistä tuotantomenetelmiin koskevat tavoitteet ovat edelleen tulevaisuuden maatalouspolitiikan perustana;

30. Kehottaa komissiota ehdottamaan lainsäädännöllistä tietä maanviljelijöille maksettavan tuen muuttamisen ja ylärajojen määräämisen perusperiaatteiden ja perusedellytysten vahvistamista;

31. Kehottaa komissiota antamaan maaseudun kehittämistä koskevia ehdotuksia Corkin konferenssin johtopäätösten mukaisesti, ja ottamaan huomioon unionin maaseutualueiden monimuotoisuuden sekä maatalouden monitahoisen roolin;

32. Kehottaa komissiota rakennerahastojen uudistamisen yhteydessä harkitsemaan tarvetta turvata kalatalousvarojen horisontaalinen luonne siten, että vältetään kalastuksesta riippuvaisten alueiden välinen epätasapaino; kehottaa komissiota esittämään kalastusalaa koskevia innovatiivisia lainsäädäntöehdotuksia, joissa otetaan huomioon alueelliset erityispiirteet, työpaikkojen turvaamisen tarve sekä ympäristön tasapainon säilyttäminen;

33. Pyytää komissiota tarkistamaan kehitysmaiden kanssa tehtyjä kalastussopimuksia, jotta niitä voitaisiin käyttää todellisina yhteistyövälineinä;

34. Toistaa sen, että ympäristönäkökohdat, kansanterveysnäkökohdat ja kuluttajansuoja on sisällytettävä kaikkiin muihin toimiin; korostaa erityisesti ympäristönsuojelun ja työpaikkojen luomisen yhteyttä, jota komission pitäisi käyttää täysimääräisesti hyväksi;

35. Pyytää komissiota esittämään kaikki jäljellä olevat ehdotukset, jotka koskevat ympäristöpolitiikan tarkistusprosessia, josta sovittiin Itävallan, Ruotsin ja Suomen liittyessä Euroopan unioniin, päämääränä ympäristönormien tiukentaminen;

36. Pyytää komissiota viimeinkin tekemään ehdotuksia torjunta-aineiden ja biosidien käytön vähentämiseksi, kuten viidennessä ympäristöalan toimintaohjelmassa vuodelta 1992 luvattiin, ja kieltämään kaikkein vaarallisimmat niistä sekä nopeuttamaan EU:n markkinoilla olevien kemikaalien arviointia;

37. Pyytää laatimaan tiedonannon kemikaaleja koskevan EU:n politiikan tarkistamiseksi;

38. Pyytää esittämään ympäristöveroja ja -maksuja yhtenäismarkkinoilla koskevan komission tiedonannon ja ns. saastuttaja maksaa -periaatetta koskevan valkoisen kirjan jälkeen sellaisia täsmällisiä ehdotuksia, joiden kautta kansalliset tai alueelliset aloitteet ympäristömaksuista ovat yhdenmukaisia yhtenäismarkkinasääntöjen ja Euroopan ympäristöpolitiikan kanssa;

39. Kehottaa komissiota ja neuvostoa jatkamaan työtä, joka liittyy kaasun ja sähkön jakeluverkkojen järkevää suunnittelua koskevaan direktiiviehdotukseen;

40. Kehottaa komissiota esittämään melua koskevan tiedonantoon perustuvia lainsäädäntöehdotuksia;

41. Pyytää komissiota antamaan elintarvikehygieniaa koskevan direktiivin ja elintarvikkeisiin liittyviä vaateita koskevan lainsäädännön; panee tyytyväisenä merkille elintarviketurvan parantamiseksi tehdyt aloitteet, jotka ovat BSE-tautia käsittelevän väliaikaisen tutkintavaliokuntansa suositusten mukaisia;

42. Muistuttaa komissiota siitä, että sen pitäisi aina käyttää harkintaansa tavalla, joka takaa parlamentin suurimman mahdollisen osallistumisen, kun se tulkitsee asianmukaisen oikeudellisen perustan soveltamista kansanterveysasioissa;

43. Pyytää komissiota esittämään ehdotuksen direktiiviksi maaperän suojaamiseksi saastumiselta sekä maaperän kestävästä hyödyntämisestä;

44. Pyytää komissiota esittämään lainsäädäntöehdotuksia, jotka perustuvat oikeudensaantia ja kuluttajien riita-asioiden sovittelun yksinkertaistamista koskevaan komission toimintasuunnitelmaan;

45. Pitää myönteisenä sitoumusta antaa työ- ja lepoaikaa koskevia ehdotuksia liikennealoilla, joita ei ole aiemmin katettu lainsäädännössä, ja toivoo, että tässä asiassa voidaan saada aikaan konkreettisia tuloksia mahdollisimman nopeasti työmarkkinaosapuolia kuullen, työntekijöiden terveyden ja turvallisuuden sekä yleisen edun vuoksi; pyytää komissiota ehdottamaan toimenpiteitä sisämarkkinoiden toteuttamiseksi liikennealalla;

46. Vaatii, että maantie- ja rautatieliikenteen peruspalveluja (uusien lainsäädäntöaloitteiden 25 kohta) koskeva ehdotus ei saa johtaa julkisten palvelujen lopettamiseen paikallisessa henkilöliikenteessä;

47. Pyytää seurantaehdotuksia ulkoisten kustannusten sisällyttämisestä (oikeudenmukainen ja tehokas hinnoittelu) ja tässä yhteydessä etenemistä Alppien kauttakulkua koskevassa kysymyksessä;

48. Pyytää komissiota panemaan täytäntöön eurooppalaisen matkailupolitiikan ja hyväksymään erityistoimenpiteitä sekä jatkamaan Philoxenia-ohjelmaa;

Kansalaisena Euroopassa

49. Kehottaa komissiota ryhtymään toimiin, jotka koskevat sen omia ehdotuksia ihmisten vapaata liikkuvuutta koskeviksi kolmeksi direktiiviluonnokseksi, joista parlamentti on jo antanut lausuntonsa 23. lokakuuta 1996 ((EYVL C 347, 18.11.1996, ss. 58, 60 ja 62.));

50. Kehottaa komissiota ennakoimaan Amsterdamin sopimuksen 13 artiklan (syrjinnän vastainen toiminta) täytäntöönpanoa ja esittämään aihetta koskevia lainsäädäntöehdotuksia, jotka mahdollistavat rasististen tekojen ja revisionististen teesien ehkäisemisen ja torjumisen;

51. Kehottaa komissiota tekemään konkreettisia ehdotuksia siitä, miten uusi osasto «vapauden, oikeuden ja turvallisuuden» aloilla voi toimia käytännössä, erityisesti mahdollisesti osittain päällekkäisillä aloilla (esimerkiksi viisumi: neuvoston asetus, Schengenin järjestelyt ja perustamissopimuksen määräykset); kehottaa komissiota vahvistamaan selkeät painopistealueet järjestäytyneen rikollisuuden, huumausainekaupan, laittoman maahanmuuton, ihmiskaupan ja erityisesti lapsikaupan sekä rahanpesun kaikkien muotojen torjumiseksi;

52. Pyytää antamaan ehdotuksen direktiiviksi useissa jäsenvaltioissa toimivien yritysten konkursseista;

53. Kehottaa uudelleen komissiota antamaan Euroopan tason poliittisten puolueiden oikeudellista rakennetta ja rahoitusta koskevia säädöksiä;

Unionin aseman ja roolin vahvistaminen maailmassa

54. Toistaa pyyntönsä komissiolle siitä, että sen olisi käytettävä aloiteoikeuttaan aktiivisesti ja esitettävä neuvostolle toimintaehdotuksia, joista määrätään Euroopan unionista tehdyn sopimuksen J.8 artiklan 3 kohdassa (22 artiklan 1 kohta (uusi)); pyytää, että komissio varmistaa paremmin kauppa-, talous- ja kehitysalan toimien yhteensopivuuden;

55. Tämän saavuttamiseksi pyytää komissiota varmistamaan, että

- AKT-maiden kanssa tehtävään uusiin sopimuksiin sisällytetään aidon kumppanuuden ja kestävän kehityksen saavuttamisen välineet Euroopan parlamentin määrittelemien suuntaviivojen mukaisesti;

- määritellään ihmisoikeuksien edistämistä koskeva oikeudellinen perusta niiden kolmansien maiden osalta, joiden kanssa unioni on tehnyt kansainvälisiä sopimuksia, jotta näiden sopimusten sisältämien ihmisoikeuslausekkeiden kunnioittamisen varmistamiseen olisi käytössä konkreettisempia välineitä;

56. Kehottaa komissiota ottamaan tulevissa kulttuuri-, koulutus- ja nuorisoalan lainsäädäntöehdotuksissaan huomioon näillä aloilla olemassa olevilla ohjelmilla saavutetut tulokset;

57. Pyytää komissiota tekemään mahdollisimman pikaisesti ehdotuksia Amsterdamin sopimuksessa suositellun poliittisen suunnittelun ja ennakointiyksikön sekä kriisien analysointia koskevan humanitaarisen seurantakeskuksen perustamiseksi;

58. Kehottaa komissiota, koska se jo entisestään on aktiivisesti läsnä Lähi- idässä, antamaan nykyistä suuremman panoksen «People to People» ja "2020/Peace Industry» -hankkeille alueen rauhankehityksen edistämisen välineinä;

59. Kehottaa komissiota toimimaan aktiivisesti ja tukemaan taloudellisesti pysyvän kansainvälisen rikostuomioistuimen perustamista ja tukemaan tätä koskevia alueellisia aloitteita;

60. On tyytyväinen komission antamasta alkusysäyksestä Latinalaisen Amerikan ja Aasian suhteissa ja pitää myönteisenä Euroopan unionin ja Latinalaisen Amerikan välisen huippukokouksen järjestämistä koskevia valmisteluja;

61. Kehottaa puhemiestään välittämään tämän päätöslauselman komissiolle, Eurooppa-neuvostolle, neuvostolle, jäsenvaltioiden parlamenteille, talous- ja sosiaalikomitealle sekä alueiden komitealle.